作者:鄧剡
標題:疏影
內容:瑤尊蘸翠。短長亭送別，風戀晴袂。臘樹迎春，一路清寒，能消幾日羈思。霜華不惜陽關柳，悄莫系、行人嘶騎。對梅花、一笑分攜，勝約別來相寄。人物仙蓬妙韻，瑞鸞斂迅翼，聊憩香枳。見說使君，好語先傳，付與芙蓉清致。客來欲問荊州事，但細語、岳陽樓記。夢故人、剪燭西窗，已隔洞庭煙水。